Pedro Damiano

Pedro Damiano (Også Damiano de Odemira; født 1. januar 1480 i Odemira, død 1544) var en portugisisk sjakkspiller fra Odemira.

 Liv 
Nesten ingen ting kjent om Damianos liv, bortsett fra at han var farmasøyt av yrke, kom fra Odemira i det sydlige Portugal og flyktet til Roma på slutten av 1490-årene. Det opprinnelige navnet kan ha vært Pedro Damião og han kan ha vært en jøde som ble fordrevet da kong Manuel I av Portugal truet alle jøder med dødsstraff, men dette er spekulasjoner.Intervju med Mário Silva Araújo, forfatter av studien Damiano, O português e a sua obra, se Gralla: «Späte Ehrenrettung für Damiano» 

I Roma tok han navnet Damiano og fortsatte å arbeide som farmasøyt. Siden den hellige Damian er apotekernes skytshelgen, regnes det ikke som urimelig å anta at Damiano er et pseudonym for en ukjent forfatter. Sjakkhistorikere som Calvo og Garzón har framsatt en hypotese om at det dreier seg om Francesc Vicent, forfatteren bak den første sjakkboka med moderne regler, Libre dels jochs (1495). Vicent flyktet til Italia etter problemer med den spanske inkvisisjonen og kan meget vel ha brukt Damiano som pseudonym.The Valencian reform: The birth of modern Queen and Bishop, history.chess.free.frFerran Bono Ara: Karpov apoya a la dama valenciana. El ex campeón de ajedrez arropa la presentación de un libro de Garzón que afirma el origen valenciano de la reina. I El País 8. november 2005. Besøkt 22. august 2016. Vicents bok fra 1495 regnes som tapt, men et manuskript med en sammenfatning viser at den inneholdt sjakkproblemer etter moderne regler.

 Questo libro 
På slutten av 1400-tallet ble det gjort noen regelendringer som revolusjonerte sjakkspillet. Det første kjente partiet som ble spilt etter de nye reglene er dokumentert i et håndskift fra rundt 1475 som inneholder det katalanske sjakkdiktet Scachs d'amor. I 1497 gav Luis Ramírez Lucena ut den kastiljanskspråklige boka Repetición de amores e arte de axedrez (1497), som er den første bevarte sjakkboka som dokumenterer de nye reglene, men den fikk mye mindre oppmerksomhet enn Damianos Questo libro e da imparare giocare a scachi et de li partiti (Roma 1512). Førsteutgaven er tospråklig (italiensk og kastiljansk). Boken utkom i totalt åtte utgaver på 1500-tallet, hvorav flere var ettertrykk. Damiano beskriver spillets regler, gir råd om strategi, presenterer en samling sjakkproblemer og analyserer noen åpninger. Det er den eldste sjakkboken som klart sier at feltet til høyre på raden nærmest spilleren skal være hvitt. Damiano gir også råd om blindsjakk og om behovet for å beherske sjakknotasjon.

Det meste av plassen i Damianos bok opptas av 72 sjakkomposisjoner. Kilden er enten Lucena eller en kilde som begge forfatterne har hentet stoff fra.

 Damianos matt 
Den mest kjente komposisjonen i Questo libro er Damianos matt, der et dobbelt tårnoffer rydder plass for dronninga slik at hun kan sette inn det endelige støtet:Skjematisk originalstilling, Franz und v. d. Lasa: Damiano-Ausgabe, s. 25

Løsning:
1. Th8+ Kxh8
2. Th1+ Kg8
3. Th8+ Kxh8
4. Dh1+ Kg8
5. Dh7#

 Damianos forsvar 
En av de eldste kjente åpningene, 1. e4 e5 2. Sf3 f6, er oppkalt etter Damiano. Åpningen stammer fra Lucenas verk fra 1497 som brukte den for å demonstrere den økede spillestyrken til dronning og løper etter regelendringen. Damianos anliggende var å gjendrive åpningen med  8. h2-h4! Åpningen regnes som svak for svart og er ikke i bruk lengre. 

1. e4 e5 
2. Sf3 f6 

 Utgaver 
 Damiano da Odemira: Questo libro e da imparare giocare a scachi et de le partite, Roma 1512 (digitalisert av Gallica)
 Robert Franz og Tassilo von Heydebrand und der Lasa: Die Schachpartieen[sic] und Endspiele des Portugiesen Damiano, nebst der Kunst, aus dem Gedächtnisse zu spielen, Veit & Comp., Berlin 1857 (i tysk oversetting)

 Referanser 

 Eksterne lenker 

 René Gralla: Damiano war es nicht, intervju med Mário Silva Araújo, ChessBase, 11. mai 2009
 Harald Fietz o.a.: Kreative Autodidakten am Rande Europas , august 2004

Kategori:Sjakkspillere
Kategori:Sjakkforfattere
Kategori:Portugisiske forfattere
Kategori:Personer fra distriktet Beja
Kategori:Fødsler i 1480
Kategori:Dødsfall i 1544